ОБРАЗЛОЖЕЊЕ

На основу чл. 44. Статута ЈП за стамбене услуге "Нишстан" Ниш са Изменама статута ЈП за стамбене услуге "Нишстан" Ниш, Надзорни одбор Предузећа је донео Одлуку број 01-3667/2 од 16.06.2017. године којом је усвојио Извештај о пословању са финансијским извештајем ЈП за стамбене услуге "Нишстан" Ниш за 2016. годину и доставио га оснивачу ради разматрања и усвајања.

 У 2016. години ЈП за стамбене услуге "Нишстан" Ниш је планирало укупне приходе у износу од 215.815.119,00 динара, а реализовано је 190.456.373,05 динара, што је процентуално гледано у односу на планиране приходе остварење од 88,25%.

 У 2016. години ЈП за стамбене услуге "Нишстан" Ниш је планирало расходе у износу од 215.366.819,00 динара, a реализовано је 190.137.121,61 динар, што је процентуално гледано у односу на планиране расходе остварење од 88,29%.

 У 2016. години ЈП за стамбене услуге "Нишстан" Ниш је планирало зараду, накнаду и личне расходе у износу од 137.286.044,00 динара, а реализовано је 129.408.920,92 динара, што је процентуално гледано у односу на планирано остварење од 94,24%.

Остварен позитиван финансијски резултат (добитак) у 2016. години износи 319.251,44 динара.

Реализован физички обим активности у 2016. години је базиран на оствареним резултатима кроз следеће Програме:

1.Програм хитних интервенција;

2. Програм текућег одржавања;

3.Програм инвестиционог одржавања према скупштинама станара ;

4. Програм инвестиционог одржавања према трећим лицима и

5. Посебни програми из буџета Града Ниша.

Програмом пословања ЈП за стамбене услуге "Нишстан" Ниш за 2016. годину планирана су инвестициона улагања која би се односила на наставак активности на локацијама у ул. Марка Орешковића и у пословно - стамбеном објекту „Александрија. До реализације инвестиције друге фазе изградње пословно – стамбеног објекта „Александрија“ није дошло услед проблема са инвеститором који је имао обавезу градње објекта. Такође није реализована активност на покретању инвестиција на локацији „Марко Орешковић“ јер није окончан поступак експрипријације, израда урбанистичког пројекта и пројектне документације .

 На крају 2016. године било је укупано 161 запослених, од чега је 153 запослених на неодређено, а 8 је запослених на одређено време. Смањење броја запослених, у односу на планираних 175 запослених се односи на природни одлив радне снаге и спроведену рационализацију радне снаге.

У току 2016. године остварена просечна зарада (бруто 1) износила је 51.348,00 динара. Укупно издвајање на име зарада запошљених радника планирано је за 2016.годину у износу од 101.513.892,00 динара. Маса је одређена на основу исплаћене зараде у 2015.години, применом Закона о умањењу зарада у јавом сектору. Укупно исплаћена маса за зараде у 2016. години је 116.022.661,00 динара, што је реализација од 96,48 % у односу на планирано.

Задуженост ЈП''„Нишстан“ на дан 31.12.2016.године односи се на коришћење дозвољених минуса по текућем рачуну код Банке Интезе у износу од 5.000.000динара и Аик банке у износу од 5.000.000 динара.

Узимајући у обзир чињеницу да је било потешкоћа у реализацији планских докумената због недостатка финансијских средстава, ради одржавања кључних делатности Предузећа, приступило се проналажењу нових извора прихода, али је дошло и до одлагања набавке опреме која је планирана за побољшање процеса рада у Предузећу. Такође је уз уштеде у свим сферама пословања, као резултат наведених активности, на крају пословне године остварен позитиван финансијски резултат.

 Имајући у виду да је Извештај о пословању са финансијским извештајем ЈП за стамбене услуге "Нишстан" Ниш за 2016. годину сачињен у складу са важећим законским прописима, циљевима садржаним у оснивачком акту јавног предузећа и пратећом нормативом, Градска управа Града Ниша, Секретаријат за имовинско правне послове предлаже доношење решења као у диспозитиву.

 СЕКРЕТАР

 Анђелија Стаменковић, дипл. правник